Amb el nom d'"efecte 2000" es coneix la disfunció per la qual qualsevol peça d'equipament que disposi d'un microprocessador d'aplicacions de programari (software) o fins i tot de maquinari (hardware) que utilitzi informació horària pot deixar de funcionar correctament en passar de l'any 1999 al 2000.
Aquesta disfunció pot aparèixer en equips que incorporin programes "data sensibles" (les funcions dels quals estiguin programades en una seqüència temporal amb base anual) o que incorporin un rellotge en temps real (rellotges permanents que segueixen funcionant amb l'equip desconnectat) i que efectuïn el còmput del temps en base anual amb els dos darrers dígits preferentment.
Així mateix, la disfunció assenyalada pot fer-se extensiva al llarg de l'any 2000 si en els programes, malgrat recollir la data de l'any en quatre dígits, no es preveu el fet que l'any 2000 és bixest.
D'acord amb l'exposat, l'anomenat "efecte 2000" pot afectar tant els sistemes d'informació —utilitzats en laboratoris clínics, farmàcies, departaments de radiologia o bancs de sang; sistemes d'enginyeria clínica o de control d'equip; sistemes de gestió de malalts (programació de visites, admissió de pacients, gestió de llista, consultes externes) arxius, emmagatzematge, etc.—, com l'aparellatge i els equipaments mèdics —en especial l'equipament utilitzat pel suport de funcions vitals, monitoratge o reanimació—, així com també els sistemes generals —sistemes de control ambiental, detecció d'incendis, enllumenat, seguretat, ascensors, telecomunicacions i transport de malalts, etc.— i de telecomunicacions dels centres, serveis i establiments de protecció de la salut i d'atenció sanitària o sociosanitària.
Per tal d'evitar els riscs que puguin derivar de l'anomenat "efecte 2000", tant pel que fa als pacients i als usuaris d'aquests centres, serveis i establiments, com als mateixos professionals i la resta del personal que hi presten serveis, escau adoptar un seguit de mesures de caràcter preventiu tendents a assegurar un adequat funcionament dels seus sistemes d'informació, equipaments mèdics i sistemes generals i de telecomunicacions en el trànsit de l'any 1999 a l'any 2000 i en el curs d'aquest any.
Per tot això, a l'empara de les facultats conferides per l'article 61 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya en relació amb el previst al capítol 5 del títol 1 de la Llei 14/1986, de 25 d'abril, general de sanitat, escoltades les corporacions i entitats a què es refereix l'article 64 de l'esmentada Llei 13/1989, de 14 de desembre, i amb la deliberació prèvia del Govern,
Tots els centres, serveis i establiments de protecció de la salut i d'atenció sanitària i sociosanitària públics o de cobertura pública i privats de Catalunya han d'elaborar un pla d'acció per a la prevenció integral dels riscs derivats de l'anomenat "efecte 2000", abans del dia 30 de juliol de 1999, i executar les actuacions que s'hi incloguin.
2.1 El pla esmentat a l'article anterior ha d'incloure, com a mínim, les actuacions següents, referides a la totalitat dels sistemes d'informació, l'aparellatge i els equipaments mèdics, i els sistemes generals i de telecomunicacions dels centres, serveis o establiments respectius que puguin presentar disfuncions com a conseqüència de l'anomenat "efecte 2000":
a) Realitzar un inventari complet dels sistemes i equipaments esmentats.
b) Classificar els expressats sistemes i equipaments en funció del risc potencial per al pacient en cas de disfunció, prioritzant els que són essencials per a l'atenció al malalt o per al funcionament del centre, servei o establiment respectiu.
c) Examinar les garanties i contractes de manteniment dels referits sistemes i equipaments, per tal d'esbrinar si aquesta problemàtica està prevista i, si s'han de renovar, incloure-hi clàusules que cobreixin potencials disfuncions al llarg de tot l'any 2000.
d) Contactar amb el fabricant (distribuidor) de l'equipament o el subministrador del sistema per tal d'assegurar que està preparat per funcionar correctament en el trànsit de l'any 1999 a l'any 2000 i en el llarg d'aquest any.
A aquests efectes, s'ha de sol·licitar del fabricant (distribuidor) o subministrador una declaració per escrit de compliment amb l'any 2000 (de tot l'any) i una descripció de com s'ha comprovat aquest compliment.
e) Comprovar els sistemes i equipaments de compliment incert, d'acord amb les recomanacions existents quant a les proves a realitzar per veure si el sistema o equipament funciona correctament quan entri i al llarg de l'any 2000.
f) Reemplaçar els sistemes i equipaments que puguin funcionar incorrectament o aplicar en els mateixos els mecanismes de conversió o adaptació recomanats pels fabricants o subministradors a fi de garantir-ne el funcionament adequat, o preveure les mesures organitzatives o funcionals alternatives que siguin adients.
g) Determinar els recursos humans i tècnics necessaris per resoldre en les dates crítiques les incidències que es puguin produir en aparells de suport vital i en els sistemes essencials de funcionament del centre, servei o establiment respectiu, atenent la dimensió del problema objectivat en cada cas, la proximitat a les dates de potencial risc i el grau de certesa quant al compliment dels sistemes i equipaments amb l'any 2000.
Tot això sens perjudici del compliment dels serveis mínims que puguin establir-se reglamentàriament.
2.2 En tot cas, s'han d'incorporar al pla els documents que acreditin la realització de les actuacions a què es refereix l'apartat anterior, i les restants actuacions que s'hi contemplin, si escau.
Els plans d'acció per a la prevenció integral dels riscs derivats de l'anomenat "efecte 2000" han de restar dipositats en els centres, serveis i establiments de protecció de la salut i d'atenció sanitària i sociosanitària públics o de cobertura pública i privats de Catalunya, a disposició dels serveis d'inspecció del Departament de Sanitat i Seguretat Social.
Els gerents dels centres, serveis i establiments esmentats han de remetre al Departament de Sanitat i Seguretat Social abans del dia 10 de setembre de 1999 certificació en la qual es faci constar que s'ha elaborat el pertinent pla d'acció per tal de prevenir els riscs derivats de l'anomenat "efecte 2000", i el compromís de portar a terme les actuacions que s'hi inclouen.
S'autoritza el conseller de Sanitat i Seguretat Social per dictar les disposicions i adoptar les mesures necessàries per al desplegament i l'execució del que estableix aquest Decret.
Conseller de Sanitat i Seguretat Social